Opposition Group or "Aslekash" ተቃወምቲ'ዶ ወይስ "ኣስለቃሽ" ንበሎም

By Gebre Fessehazion

ሓደ እዋን ሓደ ተዋዛያይ ኤርትራዊ: ነዞም ንነብሶም ተቃወምቲ ወይ ክኣ (opposition Group) ኢሎም ዘጠመቕዋ: "ኣዲኣ ገዲፋስ ሓትንኣ ትናፍቕ" ከም ዝብሃል: ንኤርትራ ገዲፎም ንተጻባእቲ ብሓፈሻ: ንወያነ ድማ ብፍላይ: ክሕለቁሎም ምስ ረኣዮም "ኣስለቃሽ" ኢሉ ሰይምዎም::

ኣብ ኢትዮጵያ ልክዕ ከምቲ አብ መርዓ እዋን ከማዕርገልካ ተባሂሉ ደራፍይ ወይ ናይ ሙዚቃ ባንድ ቆጺርካ ተምጽእ: ኣብ እዋን ሓዘን ንመልቀስ ተባሂሉ "ኣስለቃሽ" ዝበሃላ አብ ክንዲ ሓዘንተኛ ክበኽያን: ሰባት ከብክያን ተኸፈለን ዝስርሓ ብፍላይ ደቂ- ኣንስትዮ ኣለዋ (ሓደ ሓደ እዋን ደቂ ተባዕትዩ ኣለዉ):: እዘን ብኣስለቃሽ ዝፍለጣ ናይ ገዛእ ርእሰን ሓዘን ሃሊወን ዘይኮና ዝበኽያ ወይ ዘልቅሳ: ንገንዘበን ኢለን ኢየን::

ብዛዕባ ተርጉም "ኣስለቃሽ" ንምንታይ አድልዩ ዝበል ሕቶ ክልዓል ይከኣል ኢዩ:: መኽንያቱ ናይዘን ብ"ኣስለቅሽ" ተምሳል ዝሓዙ ብሽም "ተቃወምቲ" ዝፍለጡ አብ ክንዲ ንሃገሮምን ህዝቦምን ዝሕለቁ: በቶም ተጻባእቲ ኤርትራ ዝተኸልዎ ዳንኬራ ክኽዱዱ ስለዝረኣዩ ኢዮም::

ኣብዘን ዝሓለፋ 15 ዓመታት: ብፍላይ ክኣ ኣብዘን ዝሓለፋ ኣርባዕተ ሓሙሽተ ናይ መኸተ ዓመታት ተጻባእቲ ኤርትራ: ኣብ ልዕሊ ኤርትራ እገዳ ከሕልፉን: ብዝተፈላለየ መንገዲ ንኤርትራ ከዳኽሙን መታን: ማእለያ ዘይብሉ ፈተነታት ከካይድ ከለዉ እዞም "ተቃወምቲ" ኢና በሃልቲ ከጣቕዑን ኣብ ልዕሊ ኤርትራ ተወሳኺ እገዳታት ክብየን ክሓልሙን ክሓቱን ተራእዮም ኢዮም::

ኣብ ልዕሊ ኤርትራ ዝተወሲነ እገዳ ንመን የርብሕ ንመን ከ ይጎድእ? ናይዚ መልሲ ብሓጺሩ ከመይ ገርካ መንግስትን ህዝብን ኤርትራ ተዳኽም እሞ: ኣብ ዝጥዕመካ ግዜ አምበርኪኽካ ከምቶም ካልኦት ከደምቲ አገልጋሊኦም ናይ ምግባር ዕላማ ኢዩ:: ዝኾነ ኮይኑ እቲ ብመንገዲ እገዳ ንኤርትራ ናይ ምብርካኽ ዝነበረ ፈተእ ብሳላ ሓያል መኸተ ህዝቢ ኤርትራ ፈሺሉን ትርጉም ዘይብሉን ኮይኑ ብርዕኑ ተሪፉ ኢዩ ::

ንመክት ነታ ባንደራና

ነዛ ተንበልብል ዘላ አብ ሰማይና

እዛ ናይ ሕድሪ ደወል ተስማዓና

ጾር ከምዘሎና ተፍልጠና

ኣብዚ እዋን/ዚ ኸ? ኣብዘን ዝሓለፋ ዓመታት ጎሊሑ ዝተራእየ ነገር እንተሎ: ኣብ ወጻኢ ዝነብሩ ኤርትራዊያን ኣብ ዒላማ ተጻባእቲ ከምዝኣተዉ ኢዩ:: ብፍላይ ኣብ 2012 ከም ሓድሽ ሞዴል ዘተኣታትዎ ነገር ክኣ: ኩሉ ኤርትራዊያን ዝገብርዎ ንጥፈታት ምፍሻል ወይ ምዝራግ ኢዩ::

ኤርትራዊያን ዘካይድዎ ንጥፈታት: መዓልቲ ናጽነት: መዓልቲ ስዉኣት; ዓመታዊ ፈስቲቫላትን ካልኦት በዓላት ዘሪጎም ወይ ኣፍሽሎም እንታይ ኢዮም ክረብሑ? መን ኢዩም ከ እቶም ቀንዲ ተጻባእትና?

1. ሰብ ጸቢብ ረብሓ (ቀንዲ ተጻባእትና)

2. ከደምቲ (ከም በዓል ወያነ)

3. ኣስለቃሽ ወይ ሳዕሳዕቲ (ተቃወምቲ ኢና በሃልቲ)

እቶም ብሰብ ጸቢብ ረብሓ (ቀንዲ ተጻባእቲ) ናይ ነፍሲ ወከፍ ኤርትራዊ ኣእሞሮ ብምቁጽጻር ሓድነትና ምብታኽን ቁጠባና ብምድኻም ነቲ ንጹር ራይኢ ኤርትራ ዝኾነ: ርእስኻ ምኽኣልን ነጻ መስመርናን ምፍሻልን ምድምሳስን ኢዩ:: እዚ ሓድሽ ታክቲክ ናይ ተጻባእቲ: ኣካል ናይ ሰነ-ኣእምሮኣዊ ኩናት ኮይኑ ቐንዲ ዕላማኡ: ኤርትራ ቁጠባዊ ሓርነት ንምጉንጻፍ ትገብሮ ዘላ ጻዕሪ ንምዕንቃፍን እንተ ተኻኢሉ ድማ ጻጋታታ ንምጉባጥ ኢዩ::

ሓይሊ የልቦን ክንዮ... ሓድነትና

ንሱ እዩ ጽንዓትና

መሰረት ዋልታና

ጉዕዞና ንቐጽል ... አብ መትከልና

ንኣብነት ኣብ ሆላንድ ዘጋጠመ: ኣብ ኣምርስፎርት ትባሃል ከተማ መጀመርያ መዓልቲ ናጽነት: ቀጺሉ ድማ መዓልቲ ስውኣት ንኸይካየድ ከኸልክልዎ ፈተነታት ተኻይዱ ነይሩ ኢዩ:: **እቲ ዘገርም "ንሰማእታትና" ካብ ምዝካር ከልኪሎም እንታይ ኢዮም ክረብሑ? ክብሪ ናይ ሰማእታትና ምትንካፍ: ናይ ሕልና ፍርዲ ይብጽሓዮም ጥራይ ምባል ኢዩ::** ካልእ'ዉን ኣብ ከባቢ ኣምስተርዳም ክካይድ ተመዲቡ ዝነበረ ፈስቲቫል ሆላንድ ንምፍሻል ፈተነ ተኻይዱ ነይሩ:: ተመሳሳሊ ናይ ተጻብኦ እከይ ግብሪ (ብመንገዲ ተላእኽቲ ዝኾኑ ከደምቶምን ኣስልቃሽን ) ኣብ ኤርትራዊያን ዝቕመጥወን ሃገራት ንምውሳድ ላዕሊን ታሕትን ክብሉ ደቃስ ስኢኖም ቀንዮም::

እቲ መሰረታዊ መሰላትና ባህልና ምኽባር በዓላትና ምድማቕ: መዓልቲ ናጽነትናን መዓልቲ ስውኣትናን ምጽምባልን ምዝካርን ሰብኣዊ መሰላትናን ኤርትራው ባህልናን ኢዩ::

ክንዮ ሕልምታቶም መታን ክንብድህ በዚ ሓድሽ ሞዴል ሒዘሞ ዘለዉ በዓላትና ብምብልሻውን ምስ ግብረ-ሽበራውያን ምትእስሳር ከምዘሎና ገርካ ዝቐርብ ጥቐነታት ከይተናወጽናን ከይተረበሽናን ኣብ ሓደ ህርመት: መስመርናን ማእዘናን ብምሕላው መኸትና ምሕያል የድልየና::

ተንኮላት ተጻባእቲን ዕላማ መኸተናን ትገልጽ: ወዲ ትካቦ ኣብ 5ይ ፈስቲቫል መንእሰያት ሳዋ በታ "ዋርሳይ ገዲም" ትብል ደርፉ ገይሩ ገሊጽዎ ኢዩ...

..... ከም ሓላዊ መሸላ

ከይዓልቡኻ ብላዕሊ ባርኖሳይ

ብታሕቲ ሓሰኻ

ወዲ ረዚን ታሪኽ እዛ ርስቱ ወኒኑ

ጽኑዕ ሸይሞሙኻ ወንጭፉ ዘይፍኑው . . .

ዓወት ንሓፋሽ ዘልኣለማዊ ዝኽሪ ንሰማእታትና